ቆይታ ከፋሲል ከነማው ተስፈኛ ተጫዋች ኪሩቤል ኃይሉ ጋር
በዛሬው የተስፋኞች አምዳችን ከሁለገብ የተከላካይ እና የተከላካይ አማካኝይ ስፍራ ተጫዋቹ ኪሩቤል ኃይሉ ጋር አጠር ያለ ቆይታ አድርገናል።የኢትዮጵያ ወጣቶች ስፖርት አካዳሚ ካፈራቸው እና በጉልህ ስማቸው ከሚጠቀሱ ተጫዋቾች  መካከል አንዱ የሆነው በጎንደር ከተማ ተወልዶ ያደገው ኪሩቤል ኃይሉ እግር ኳስን በሚማርበት ትምህርት ቤት በደብረ ሠላም ካቶሊክ ትምህርት ቤት ፕሮጀክት ነው የጀመረው። በመቀጠል ወደ ኢትዮጵያ ወጣቶች ስፖርት አካዳሚ በማቅናት አራት ዓመትን ካሳለፈ በኋላ ለኢኮስኮ እና ደሴ ከተማ የመጫወት ዕድል ያገኘ ሲሆን በድሬድዋ ከተማው የዮሃንስ ሳህሌ ስብስብ ውስጥ ለመካተት ከጫፍ ደርሶ ከደሴ ጋር የነበረው ውል ባለማብቃቱ መልቀቂያውን ሳያገኝ የ2011 ወድድር ዓመትን እዛው ደሴ ከተማ ሊቀጥል ችሏል። ኪሩቤል ዓመቱ መጨረሻ ላይም ወደ ደደቢት አምርቶ ለተወሰነ ጊዜ ከቡድኑ ጋር ልምምድ ሲሳራ የቆየ ቢሆንም በተመሳሳይ መልቀቂያውን  ባለማግኘቱ ሳይሳካ ቀርቷል። ዓመቱ ሲጠናቀቅ በወጣት ተጫዋቾች ዕምነት ባለው አሰልጣኝ ውበቱ አባተ የተፈለገው ተጫዋቹ ከደሴዎች ጋር በድርድር በመለያየት ወደ ትውልድ ከተማው ጎንደር ተመልሶ ፋሲል ከነማን መቀላቀል ችሏል። ፋሲል ለኮንፌደሬሽን ዋንጫ ዝግጅት ላይ በነበረበት ወቅት ክለቡን የተቀላቀለው ኪሩቤል በወራት ቆይታው ብቻ በዚህ ኢንተርናሽናል ወድድር ላይ የተሳተፈው የመጨረሻ 18 ቡድን ውስጥ ገብቶ የነበረ መሆኑም ይታወሳል። ኪሩቤል ኃይሉ በአካዳሚ እና በሦስቱ ክለቦች ስላሳለፈው ጊዜ ፣ ስለወደፊት ህልሙ እና ስለሚያደንቀው ተጫዋች ይህንን ብሎናል።” እግር ኳስን የጀመርኩት ትምህርት ቤት ውስጥ በፕሮጀክት ነበር። ከዚያም በህርዳር ውድድር ላይ ከተማው ላይ ያሉት አሰልጣኞች አዩኝ። ከዚያ ከተማው ላይ ያለ ፕሮጀክት ለአጭር ጊዜ ሰርቼ ነበር 2005 ዓ.ም ላይ ሻሸመኔ ለውድድር በሄድኩበት ወቅት ለአካዳሚ የተመረጥኩት።  ያው የመጀመሪያ ስለነበርን ብዙ ፈተናዎች ነበሩ። እንዲሁም ጥሩ የሚባሉ አጋጣሚዎችም ነበሩ። በመጀመሪያ ወደዛ ለመሄድ ቤት ሳስፈቅድ ቤተሰቤቼ ደስተኛ አልነበሩም። ለእናቴ ነበር የነገርኳት ፤ አባቴን ትንሽ ስለምፈራው ኳስም ስጫዎት ደስተኛ ስላልሆነ መናገር ከብዶኝ ነበር። ኳስ ስጫወትም የሚደግፉኝ እህቶቼ ናቸው ፤ በትጥቅም ያግዙኝ ነበር። እነሱ እናቴ ላይ ጫና አድርገው እኔም ፍላጎቴ እንደሆነ በግልጽ ነግሬው ‘ፍላጎትህ ከሆነ አልጫንህም’ ተባልኩ። ወደ አካዳሚ ከሄድኩ በኋላ በጣም የሚደግፉኝ ብዙ ሰዎች አግኝቻለው። እንደ ትንሳኤ ካሳ (ቡቹ) እንዲሁም አሰልጣኝ ተገኘ ዕቁባይ ያሉ ባለሙያዎች በርካታ ነገሮች አድርገውልኛል። በእርግጥ በጣም ብዙ ሰዎች አሉ ድጋፍ ያደረጉልኝ በስም መዘርዘር ስለሚበዙ እንጂ።” የባርሴሎናው ሰርጂዮ ቡስኬት አድናቂ ነኝ። የመሀል ተከላካይ እና የተከላካይ አማካይ ስፍራ ላይ መጫዎት እችላለሁ። አሰልጣኝ ውበቱ አባተም በሁለቱ ቦታ እያጫውተኝ ነበር። እኔ የተከላካይ አማካይ ስፍራ ላይ መጫወት ይበልጥ ያስደስተኛል። ”